DA Den Europæiske Unions Tidende C 120/6

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 120/05)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE/BESKYTTET GEOGRAFISK BETEGNELSE

ANSØGNING OM GODKENDELSE AF EN ÆNDRING I OVERENSSTEMMELSE MED ARTIKEL 53, STK. 2, FØRSTE AFSNIT, I FORORDNING (EU) Nr. 1151/2012

»POMME DU LIMOUSIN«

EU-Nr.: FR-PDO-0105-01285 — 21.11.2014

BOB ( X ) BGB ( )

1. Ansøgende sammenslutning og legitim interesse

Syndicat de défense de la Pomme du Limousin Le Bois Redon — F-19230 Pompadour Tlf. +33 555733151 Fax nr.: +33 981383423 E-mail: info@pomme-limousin.org

Syndicat de défense de l’AOC »Pomme du Limousin« består af aktører inden for produktion, lagring og pakning af æbler med den beskyttede oprindelsesbetegnelse »Pomme du Limousin« og har en legitim interesse i at indgive ansøgningen.

2. Medlemsstat eller tredjeland

Frankrig

3. Afsnit i varespecifikationen, som berøres af ændringen

—

☐

—

☒

—

☐

—

☒

—

☒

—

☐

—

☒

—

☒

4. Type ændring(er)

—

☒

—

☐

5. Ændring(er)

— Varebeskrivelse

Udover mindstestørrelsen på 65 mm fastsættes der en minimumsvægt på 115 g, som er ækvivalent i henhold til en national brancheaftale fra april 2011. Desuden er det lettere for forbrugeren at kontrollere vægtangivelsen.

Den direkte henvisning til Kommissionens forordning (EF) nr. 85/2004 (2), der definerer æbler i handelsklasser, slettes. Det angives, at handelsklasserne »Extra« og »1« svarer til de klasser, der er defineret i EU-lovgivningen uden direkte henvisning til den pågældende forordning, da denne kan blive ændret.

Følgende afsnit: »Det er ikke alle produkter af denne æblesort (juice, mos osv.), der er omfattet af den beskyttede oprindelsesbetegnelse »Pomme du Limousin«« slettes, eftersom en beskyttet oprindelsesbetegnelse pr. definition kun må anvendes for de produkter, som er angivet i varespecifikationen.

Æblernes farve præciseres: farve 2 (C3 og C4), 3 (C5 og C6), 4 (C7 og C8) i henhold til den nationale farvekode for sorten »Golden«, som udgives af Centre Technique interprofessionnel des fruits et légumes. Denne præcisering supplerer bestemmelserne om sukkerindhold, fasthed og surhed, som har til formål at beskrive æblernes modningsgrad.

— Erklæring om sammenlægning af homogene produktionsenheder

Muligheden for at sammenlægge de homogene produktionsenheder blev indført med henblik på at forenkle forvaltningen hos aktørerne og i de virksomheder, hvor partierne lagres og pakkes. Adskillelsen af de homogene produktionsenheder i løbet af en frugtplantages levetid, som anført i den gældende varespecifikation, medfører:

— for producenten: mere arbejde og dermed flere omkostninger. I realiteten kan en producent have med mange forskellige homogene produktionsenheder at gøre som følge af beplantningsåret. De homogene produktionsenheder kræver, når de har nået det 4. blad, og aldersforskellen mellem træerne er under tre år, nøjagtig samme behandling for så vidt angår arbejdet i frugtplantagen. Æblerne fra disse homogene produktionsenheder bliver homogene og får samme høstdato.

— for pakke-/lagringsvirksomheden: mere arbejde og især flere omkostninger i forbindelse med den omfattende sortering af de forskellige partier i anlægget.

En sammenlægning af homogene produktionsenheder bør omfattes af en skriftlig erklæring, som skal fremsendes til sammenslutningen inden den 1. januar i høståret.

— Høstning af frugten

Datoen for den årlige sammenfattende anmeldelse til høstsammenslutningen rykkes frem til den 30. november i høståret (fra den 15. december) for at sikre en bedre overvågning.

— Overvågning foretaget af aktører, der er beskæftiget med lagring og/eller pakning af frugten

Det foreslås at erstatte angivelsen »données de l’étiquette d’identification« (oplysninger på identifikationsmærkaten) med »les données d’identification des pommes« (identifikationsoplysninger for æbler).

Afhængigt af pakke-/lagringsvirksomhedens art bør følgende oplysninger fremgå af hvert enkelt pakket parti:

— enten oplysningerne på identifikationsmærkaten (producent, homogent produktionsenhedsnummer) og dato (pakkedag)

— eller et partinummer, som henviser til de samme identifikationsoplysninger, som f.eks. producent, homogent produktionsenhedsnummer og pakkedato.

Denne ændring påvirker under ingen omstændigheder æblernes sporbarhed. Æblernes producent og homogene produktionsenhed kan til hver en tid identificeres.

— Dyrkningsteknikker

Den øvre grænse for høstudbyttet på 58 ton pr. hektar, som fastsattes, da der ansøgtes om registrering af den beskyttede oprindelsesbetegnelse, ændres. Følgende ændring foreslås: »Le rendement moyen de l'exploitation, calculé sur l'ensemble des UHP identifiées en AOP et en production, ne doit pas excéder 70 tonnes de pommes par hectare« (Bedriftens gennemsnitsudbytte beregnet på grundlag af samtlige de homogene produktionsenheder, som omfattes af den beskyttede oprindelsesbetegnelse, må ikke overstige 70 ton æbler pr. hektar).

Den nugældende øvre grænse passer ikke længere til det faktiske høstudbytte, da producenterne har udviklet deres tekniske kunnen, og praksis er forbedret overalt. Udformningen af frugtplantagen og den tilladte maksimale dyrkningstæthed gør det reelt muligt at nå op på, og overskride, det maksimale høstudbytte, uden at det går ud over den med oprindelsesbetegnelsen beskyttede frugts kendetegn.

— Vanding

Med henblik på at lette kontrollen er overvågningen af vandingen blevet præciseret: Det præciseres, at vanding fra den første dag skal være mindre end det faktiske tab på grund af den samlede fordampning minus den reelle regnmængde i hele vandingsperioden.

De oplysninger, der skal registreres i de enkelte vandkontrolfortegnelser, er blevet præciseret med henblik på at garantere indholdet, som kontrolleres inden for rammerne af dokumentkontrollen.

Disse præciseringer gør det muligt at garantere, at der vandes fornuftigt og navnlig, at vandingen begrænses til at kompensere for den samlede fordampning minus den reelle nedbørsmængde, som det er fastsat i varespecifikationen.

— Mærkning

Ændringerne i dette afsnit foretages for at tilpasse ordlyden i afsnittet med forordning (EU) nr. 1151/2012.

En undtagelse fra kravet om enkeltvis mærkning af æblerne tilføjes for pakket frugt, da den ikke kan forveksles på butikshylderne. Mangel på individuel mærkning udgør ikke en risiko for vildledning af forbrugeren. Denne ændring gør det ligeledes lettere at behandle æblerne i pakke-/lagringsvirksomheden.

— Yderligere ændringer

Kontaktoplysningerne i afsnittet »Den ansvarlige myndighed i medlemsstaten« og afsnittet »Ansøgende sammenslutning« opdateres.

I afsnittet »Produkttype« er betegnelsen på den vareklasse, som æblet hører under, blevet specificeret med henblik på at tilpasse den til bilag XI i Kommissionens gennemførelsesforordning (EU) nr. 668/2014 (3).

I afsnittet »Afgrænsning af det geografiske område« er sætningen med listen over de produktionstrin, der skal gennemføres i det geografiske område, ændret for at undgå enhver misforståelse. Det angives, at alle trin fra produktion til pakning skal finde sted i det geografiske område. I samme afsnit erstattes termen »cultivées« (dyrket) af den mere hensigtsmæssige term »produites« (produceres) i følgende sætning: »A l’intérieur des vergers, les pommes sont cultivées produites dans des unités homogènes de production (UHP)…« (I frugtplantagerne dyrkes produceres æblerne i homogene produktionsenheder…).

Formuleringen i afsnittet »Éléments justifiant le lien avec le milieu géographique — Spécificité du produit« (Tilknytning til det geografiske område — Produktets egenart) forbedres med henblik på kravene i forordning (EU) nr. 1151/2012.

ENHEDSDOKUMENT

»POMME DU LIMOUSIN«

EU-Nr.: FR-PDO-0105-01285 — 21.11.2014

BOB ( X ) BGB ( )

1. Betegnelse(r)

»Pomme du Limousin«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Pomme du Limousin« er et friskt æble med følgende kendetegn:

— en let aflang form med markerede fordybninger ved stilk og blomst

— en kaliber på mindst 65 mm eller en vægt på mindst 115 g

— hvidt og fast frugtkød med en sprød, saftig og ikke melagtig konsistens

— en smag, der balancerer mellem det søde og det sure.

Æblerne hører under sorten »Golden delicious« eller en af dennes mutanter, der er godkendt under den beskyttede oprindelsesbetegnelse (standardkendetegn og kendetegn, der ligner »Golden delicious«), med undtagelse af »Cala golden«.

»Pomme du Limousin« har et brydningsindeks på mindst 12,5 % Brix, en fasthed på mindst 5 kg/cm2 og en surhed på mindst 3,7 g/l æblesyre.

Æblet tilhører handelsklasserne »Ekstra« og »1«, jf. EU-lovgivningen, eller handelskategori 2 udelukkende som følge af graden af rustdannelse.

»Pomme du Limousin« er grønligt hvidt over i det gullige, og en af siderne kan være rosa.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen skal finde sted i det afgrænsede geografiske område.

3.5. Særlige bestemmelser for skiveskæring, rivning og emballering osv. vedrørende det produkt, som betegnelsen henviser til

Det er bydende nødvendigt at opbevare æblerne køligt efter høsten for at bevare deres fasthed, konsistens og saftighed.

Der findes en lokal ekspertise for så vidt angår lagring i det geografiske område, som omfatter lagringsvirksomhedernes:

— fastlæggelse og gennemførelse en lagringsplan på grundlag af de analyser, som foretages i forbindelse med høsten af frugten, samt koordinering af frugtleverancerne fra producenterne

— optimering af metoden til opfyldning af lagerrummene og den tid, det tager

— kontrol af iltindholdet, når frugten er afkølet, samt stabiliteten i temperatur og ilt- og kuldioxidindholdet i hele afsætningsperioden.

Pakningen skal foregå i det geografiske område for oprindelsesbetegnelsen »Pomme du Limousin« under hensyntagen til:

— pakkevirksomhedens ekspertise for så vidt angår håndtering af den lagrede frugt (overvågning af lagerrummene, kontrol af frugten, der foretages i hele lagringsperioden)

— frugtens skrøbelighed og dens følsomhed over for stød og hårdhændet behandling

— særligt udstyr til pakning, som gør det muligt at begrænse påvirkninger og at bevare frugtens kvalitet

— frugtens nødvendige sporbarhed: æblerne leveres ikke i løs vægt, og hver enkelt frugt er forsynet med en mærkat, så det er let for forbrugeren at genkende produktet, og det undgås, at frugten blandes med frugt af anden oprindelse.

Æblerne pakkes i emballage, der egner sig til at bevare frugtens kendetegn og kvalitet.

Som følge heraf forbydes pakning i enheder på mere end 20 kg og pakning i plast- eller papirposer.

Æblerne må ikke længere markedsføres under den beskyttede oprindelsesbetegnelse »Pomme du Limousin« efter en dato, som fastlægges ud fra æblernes farve, og som kan ligge mellem den 1. juni og den 1. august i året efter høståret.

3.6. Særlige regler for mærkning af det produkt, den registrerede betegnelse henviser til

Hvert æble er mærket med et klistermærke med følgende oplysninger:

— Den Europæiske Unions BOB-symbol og/eller betegnelsen »AOP« med en skriftstørrelse, der er mindst lige så stor som den største skriftstørrelse, der benyttes på klistermærket.

— Navnet »Pomme du Limousin« med mindst halvt så stor skriftstørrelse som den, der benyttes ved angivelse af betegnelsen »AOP«, eller større end 1,5 mm, når betegnelsen »AOP« mangler.

Imidlertid gælder denne forpligtelse til at mærke æblerne enkeltvis ikke i forbindelse med færdigpakket frugt.

Mærkningen på emballagen omfatter følgende på den side, hvor de standardiserede oplysninger er samlet:

— navnet på oprindelsesbetegnelsen »Pomme du Limousin« angivet med en skrifttype, der er mindst lige så stor som den største skrifttype på mærkaten, med undtagelse af betegnelsen »AOP« eller »appellation d’origine protégée« (beskyttet oprindelsesbetegnelse).

— EU's BOB-symbol.

Mellem betegnelsen »AOP« eller »appellation d’origine protégée« og navnet på den beskyttede oprindelsesbetegnelse må der på mærkaten ikke indskydes tekst.

Foruden mærkningen skal alle ledsagedokumenter og fakturaer være forsynet med navnet på oprindelsesbetegnelsen »Pomme du Limousin« og betegnelsen »appellation d'origine contrôlée« eller »AOP«.

4. Præcis afgrænsning af det geografiske område

Kommuner i departementet Corrèze:

Allassac, Arnac-Pompadour, Beyssac, Beyssenac, Chabrignac, Chameyrat, Concèze, Condat-sur-Ganaveix, Donzenac, Espartignac, Estivaux, Juillac, Lagraulière, Lascaux, Lubersac, Montgibaud, Objat, Orgnac-sur-Vézère, Perpezac-le-Noir, Sadroc, Saint-Aulaire, Saint-Bonnet-l'Enfantier, Sainte-Féréole, Saint-Germain-les-Vergnes, Saint-Julien-le-Vendômois, Saint-Martin-Sepert, Saint-Pardoux-Corbier, Saint-Pardoux-l'Ortigier, Saint-Solve, Saint-Sornin-Lavolps, Saint-Ybard, Salon-la-Tour, Ségur-le-Château, Seilhac, Troche, Uzerche, Vigeois, Vignols, Voutezac.

Kommuner i departementet Creuse:

Bénévent-l'Abbaye, Chauchet (Le), Grand-Bourg (Le), Marsac, Montboucher, Nouzerolles, Sardent, Saint-Agnant-de-Versillat, Sainte-Feyre, Saint-Germain-Beaupré, Saint-Julien-le-Châtel, Saint-Pierre-Chérignat.

Kommuner i departementet Dordogne:

Angoisse, Anlhiac, Clermont-d'Excideuil, Dussac, Excideuil, Firbeix, Genis, Jumilhac-le-Grand, Lanouaille, Payzac, Saint-Cyr-les-Champagnes, Saint-Médard-d'Excideuil, Saint-Mesmin, Saint-Paul-la-Roche, Saint-Pierre-de-Frugie, Saint-Priest-les-Fougères, Salagnac, Sarlande, Sarrazac, Savignac-Ledrier.

Kommuner i departementet Haute-Vienne:

Boisseuil, Bussière-Galant, Chalard (Le), Champnétery, Château-Chervix, Cognac-la-Forêt, Coussac-Bonneval, Geneytouse (La), Glandon, Glanges, Janailhac, Ladignac-le-Long, Linards, Meyze (La), Nieul, Oradour-sur-Vayres, Pensol, Roche-l'Abeille (La), Roziers-Saint-Georges, Sainte-Anne-Saint-Priest, Saint-Hilaire-la-Treille, Saint-Jean-Ligoure, Saint-Laurent-les-Eglises, Saint-Léonard-de-Noblat, Saint-Mathieu, Saint-Méard, Saint-Paul-d'Eyjeaux, Saint-Yrieix-la-Perche, Vicq-sur-Breuilh.

5. Tilknytning til det geografiske område

Det geografiske områdes egenart

Det geografiske område hviler på en krystallinsk undergrund, der er dannet ved en pedogenetisk udvikling af metamorfe moderbjergarter eller granit, som omfatter formationer på stedet og formationer på kolluviale aflejringer eller gamle alluviale aflejringer.

Jordbunden er let og dyb, og den holder godt på vandressourcerne.

Det geografiske område præges af et fugtigt havklima med rigelig, men ikke for meget, nedbør (en gennemsnitlig årlig nedbørsmængde på mindre end 1 300 mm) og uden ekstreme udsving i temperaturen (en gennemsnitstemperatur på over 9 °C).

Derudover spiller områdets beliggenhed i højlandet ind: Frugtplantagerne ligger på plateauer på højderygge med rigelig vind i en højde af normalt mellem 350 og 450 meter.

Limousin byder på glimrende vækstbetingelser. Sorten »Golden delicious« blev først plantet i 1950'erne i Limousin og er siden da blevet ved med at udvikle sig. Æbledyrkning er et supplement til kvægopdræt og bygger på traditionelle dyrkningsmetoder såsom hensigtsmæssig vanding og håndplukning.

Desuden findes der en lokal ekspertise, når det gælder lagring. Når æblerne er høstet, lagres de i dertil egnede lagerrum i en kontrolleret atmosfære, hvis bestemte tekniske og vedligeholdelsesparametre fastsættes h hvert år (tæthed, størrelse, antal driftstimer osv.). Der foretages regelmæssig kontrol, som gør det muligt at sikre, at frugten er godt opbevaret i hele partiernes lagringsperiode.

Produktets egenart

Æbler af sorten »Pomme du Limousin« kendetegnes ved en fremragende smag og deres udseende: den let aflange form, farven, frugtkødets fasthed, saftigheden, den velafbalancerede smag af sødt og syrligt, og æblets velegnethed til lagring gør det muligt at markedsføre æblerne helt frem til den 1. august i året efter høsten.

Årsagssammenhæng

Det naturlige miljø sammenholdt med de traditionelle træplejeteknikker gør området velegnet til dyrkning af æbletræer af sorten »Golden delicious« og har bidraget til, at de oprindelige egenskaber hos »Pomme du Limousin« er blevet bevaret.

På grund af højden er der flere soltimer end på sletterne, men temperaturerne er ikke så høje. Vekselvirkningen mellem kolde nætter og varme, solrige dage i højlandet i det geografiske område er med til at udvikle en god balance mellem surt og sødt og bidrager til »Pomme du Limousins« typiske rosafarvede skræl, som skyldes antocyaninstoffer.

Dyrkningen på højdedragene med temperaturforskelle mellem nat og dag giver også æblet en mere aflang form og en mere markant fasthed og saftighed.

Æbledyrkning i Limousin bygger på særlige dyrkningsmetoder. Den hensigtsmæssige vanding giver ligeledes mulighed for at bevare frugtens kendetegn og lade dem komme bedre til udtryk og at forbedre kvaliteten af blomstringsinduktionen det følgende år. Desuden høstes æblerne ved håndplukning for at bevare alle frugtens kendetegn.

Desuden findes der en lokal ekspertise, når det gælder lagring, der er tilpasset »Pomme du Limousins« velegnethed til lagring. Efter høsten sænkes æblernes kernetemperatur hurtigst muligt. Lagerrummene fyldes på kortest mulig tid og en kontrolleret atmosfære sikres straks for at bevare frugtens kvalitet.

Produktionen af »Pomme du Limousin« udgør en dynamisk sektor med omkring 1 500 permanent beskæftigede og 2 500 sæsonarbejdere (tal fra 2011).

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

https://info.agriculture.gouv.fr/gedei/site/bo-agri/document_administratif-ef0066e6-042a-4314-b995-0860cb54033a/telechargement

(1) EUT L 343 af 14.12.2012, s. 1.

(2) EUT L 13 af 20.1.2004, s. 3.

(3) EUT L 179 af 19.6.2014, s. 36.